CELEX: C2004/284/02
Language: sk
Date: 2004-11-20 00:00:00
Title: Rozsudok Súdneho dvora (druhá komora) z 23. septembra 2004 vo veci C-280/02 Komisia Európskych spoločenstiev proti Francúzskej republike (Nesplnenie povinnosti členským štátom — Smernica 91/271/EHS — Čistenie komunálnych odpadových vôd — Článok 5 odseky 1 a 2 a príloha II — Neidentifikovanie citlivých oblastí — Pojem „eutrofizácia“ — Nevykonanie náročnejšieho čistenia splaškových vôd v citlivých zónach)

20.11.2004   
            
            
               SK
            
            
               Úradný vestník Európskej únie
            
            
               C 284/1
            
         
      ROZSUDOK SÚDNEHO DVORA
   
   (druhá komora)
   z 23. septembra 2004
   vo veci C-280/02 Komisia Európskych spoločenstiev proti Francúzskej republike (1)
   
   (Nesplnenie povinnosti členským štátom - Smernica 91/271/EHS - Čistenie komunálnych odpadových vôd - Článok 5 odseky 1 a 2 a príloha II - Neidentifikovanie citlivých oblastí - Pojem „eutrofizácia“ - Nevykonanie náročnejšieho čistenia splaškových vôd v citlivých zónach)
   (2004/C 284/02)
   Jazyk konania: francúzština
   Vo veci C-280/02, Komisia Európskych spoločenstiev, (splnomocnení zástupcovia: M. Nolin, neskôr G. Valero Jordana a F. Simonetti) proti Francúzskej republike (splnomocnení zástupcovia: G. de Bergues, D. Petrausch a E. Puisais), predmetom ktorej je žaloba o nesplnení povinnosti podľa článku 226 ES, podaná 30. júla 2002, Súdny dvor (druhá komora), v zložení: C. W. A. Timmermans, predseda komory, sudcovia J.-P. Puissochet, R. Schintgen, F. Macken (spravodajca) a N. Colneric, generálny advokát L. A. Geelhoed, tajomník: R. Grass, vyhlásil dňa 23. septembra 2004 rozsudok, ktorého výrok znie:
   
               1.
            
            
               Francúzska republika si tým, že
               
                           —
                        
                        
                           neidentifikovala záliv Seiny, Seinu v údolí sútoku s Andelle, pobrežné vody panvy Artois-Picardie, záliv Vilaine, rozsiahlu panvu ústia Lorient, ústie Elorn, záliv Douarnenez, záliv Concarneau, zátoku Morbihan, Vistre v údolí Nîmes, ako i jazero v Thau ako citlivé zóny z dôvodu eutrofizácie a
                        
                     
                           —
                        
                        
                           nepodriadila náročnejšiemu čisteniu splašky z komunálnych odpadových vôd pochádzajúcich z aglomerácií iných ako Vichy, Aix-en-Provence, Mâcon, Créhange, Saint-Avold, Bailleul, Aurillac, Montauban, Châtillon-sur-Seine a Gray – uvedených v liste francúzskych orgánov z 12. decembra 2000 a z aglomerácie Montpelier, ako i splašky z komunálnych odpadových vôd pochádzajúcich z aglomerácií s populačným koeficientom (p. k.) väčším ako 10 000 v zálive Seiny, pri Seine v údolí sútoku s Andelle, pobrežných vodách panvy Artois-Picardie, zálive Vilaine, rozsiahlej panve ústia Lorient, ústí Elorn, zálive Douarnenez, zálive Concarneau, zátoke Morbihan, Vistre v údolí Nîmes a jazere v Thau,
                        
                     nesplnila povinnosti, ktoré jej vyplývajú z článku 5 odseky 1 a 2 a prílohy II smernice Rady 91/271/EHS z 21. mája 1991 o čistení komunálnych odpadových vôd.
            
         
               2.
            
            
               V zostávajúcej časti sa žaloba zamieta.
            
         
               3.
            
            
               Francúzska republika je povinná nahradiť trovy konania.
            
         
      (1)  Ú. v. ES C 219 zo 14.9.2002